**Dôvodová správa**

**A. Všeobecná časť**

Dôvodom predloženia návrhu nariadenia vlády Slovenskej republiky, ktorým sa vyhlasuje prírodná rezervácia Brezové (ďalej len „návrh nariadenia vlády“) je splnenie požiadavky vyplývajúcej z čl. 4 ods. 4 smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (Ú. v. ES L 206, 22.7.1992; Mimoriadne vydanie Ú. v. EÚ, kap. 15/zv. 2) v platnom znení (ďalej len „smernica 92/43/EHS v platnom znení“), podľa ktorého členské štáty určia lokality uvedené v zozname lokalít európskeho významu ako osobitné chránené územia a stanovia priority v oblasti ochrany a potrebné opatrenia, najneskôr do šiestich rokov. Tento proces je potrebné urýchliť aj vzhľadom na konanie o porušení zmlúv vedené zo strany Európskej komisie, ktoré sa týka nedostatočného vyhlasovania lokalít európskeho významu a stanovenia cieľov ochrany a opatrení na ich dosiahnutie (napr. v rámci programov starostlivosti) (konanie o porušení zmlúv č. 2019/2141 v štádiu formálneho oznámenia).

Na základe uvedeného ustanovenia vypracovala Štátna ochrana prírody Slovenskej republiky (ŠOP SR) návrh na vyhlásenie prírodnej rezervácie (PR) Brezové, ktorý má zabezpečiť primeranú ochranu územiu, ktoré je súčasťou európskej sústavy chránených území Natura 2000.

Súčasťou navrhovanej PR Brezové je územie európskeho významu s označením SKUEV0196 Brezové, ktoré bolo zaradené do národného zoznamu území európskeho významu schváleného v roku 2004 vládou Slovenskej republiky a v roku 2008 Európskou komisiou. Podľa § 27 ods. 1 písm. b) zákona č. 543/2002 Z. z. o ochrane prírody a krajiny v znení zákona č. 356/2019 Z. z. (ďalej len „zákon“) sa územím európskeho významu rozumie územie v Slovenskej republike tvorené jednou alebo viacerými lokalitami, ktoré sú zaradené v národnom zozname týchto lokalít obstaraným Ministerstvom životného prostredia Slovenskej republiky a prerokovaným s Ministerstvom pôdohospodárstva a rozvoja vidieka Slovenskej republiky. SKUEV0196 Brezové bolo zaradené do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu (ďalej len „výnos MŽP SR č. 3/2004-5.1“) a do rozhodnutia Komisie 2008/218/ES z 25. januára 2008, ktorým sa podľa smernice Rady 92/43/EHS prijíma prvý aktualizovaný zoznam lokalít európskeho významu v alpskom biogeografickom regióne (Ú. v. EÚ L 77, 19.3.2008) (ďalej len „rozhodnutie 2008/218/ES“). Rozhodnutie 2008/218/ES bolo ďalej aktualizované novšími rozhodnutiami a aktuálne je účinné vykonávacie rozhodnutie Komisie (EÚ) 2021/165 z 21. januára 2021, ktorým sa prijíma štrnásta aktualizácia zoznamu lokalít s európskym významom v alpskom biogeografickom regióne (Ú. v. EÚ L 51, 15.2.2021). Názov chráneného územia bol štandardizovaný rozhodnutím Úradu geodézie, kartografie a katastra Slovenskej republiky č. P-5413/2014 z 4.9.2014.

Územie PR Brezové sa prekrýva s ochranným pásmom národnej prírodnej pamiatky Važecká jaskyňa, kde sú predmetom ochrany citlivé jaskynné geosystémy a ich špecifické hydrologické a hydrogeologické pomery. Ochranné pásmo Važeckej jaskyne bolo vyhlásené vyhláškou Krajského úradu životného prostredia v Prešove č. 1/2010 z 11. novembra 2010, ktorou sa vyhlasuje ochranné pásmo národnej prírodnej pamiatky Važecká jaskyňa.

Výmera navrhovanej PR Brezové je 16,8493 ha. Hranice PR Brezové sú v porovnaní s výnosom MŽP SR č. 3/2004-5.1 zmenené, keďže z územia bola vylúčená intenzifikovaná lúka v severnej časti PR Brezové a na základe aktuálnych výsledkov z mapovania biotopov a druhov bola PR Brezové rozšírená o podmáčané lúky a slatinné biotopy v jej juhozápadnej časti. Tým sa zvýšila pôvodná výmera územia európskeho významu z 13,49 ha uvedená vo výnose MŽP SR č. 3/2004-5.1. Navrhovaný štvrtý stupeň ochrany súhlasí so stupňom ochrany uvedenom vo výnose MŽP SR č. 3/2004-5.1. Ochranné pásmo PR Brezové sa osobitne nevymedzuje a platí podľa § 17 ods. 7 zákona.

Účelom vyhlásenia navrhovanej PR Brezové je zabezpečenie priaznivého stavu predmetu ochrany PR Brezové, ktorým sú dva biotopy európskeho významu Ra 6 Slatiny s vysokým obsahom báz (7230), Lk 5 Vysokobylinné spoločenstvá na vlhkých lúkach (6430), jeden biotop národného významu Lk 6 Podmáčané lúky horských a podhorských oblastí, biotopy druhu rastliny európskeho významu kosákovec lesklý [*Hamatocaulis vernicosus* (Mitt.)] Hedenäs a biotopy dvoch druhov živočíchov európskeho významu pimprlík mokraďný *(Vertigo=Vertilla angustior)* a pimprlík močiarny (*Vertigo geyeri*). Predmet ochrany PR Brezové bol oproti výnosu MŽP SR č. 3/2004-5.1 aktualizovaný o druhy európskeho významu pimprlík mokraďný a pimprlík močiarny, ktoré eviduje pre SKUEV0196 Brezové aj Európska komisia, a o vyššie uvedený biotop národného významu.

Ciele ochrany sú uvedené v projekte ochrany spracovanom ako podklad na vyhlásenie PR Brezové a sú rozpracované v programe starostlivosti. Program starostlivosti o PR Brezové je spoločne s projektom ochrany zverejnený na webovom sídle ŠOP SR na adrese <http://www.sopsr.sk/poprbrezove/>.

Územie navrhovanej PR Brezové je vymedzené slovným opisom hraníc, zoznamom parciel a mapovým vymedzením. Vyhlásenie PR Brezové nie je v rozpore s územnoplánovacou dokumentáciou platnou pre príslušné územie, v ktorej je navrhovaná PR Brezové hodnotená v súlade so záujmami ochrany prírody a nie sú identifikované žiadne strety záujmov s cieľmi ochrany.

Zámer vyhlásiť PR Brezové bol podľa § 50 zákona oznámený Okresným úradom Prešov dňa 12. októbra 2018. Pripomienky zo strany dotknutých subjektov k zámeru vyhlásiť PR Brezové boli informatívneho charakteru a Okresný úrad Prešov ich vzal na vedomie.

Návrh nariadenia vlády bude mať negatívny vplyv na rozpočet verejnej správy, ktorý je rozpočtovo zabezpečený. Predpokladané sú výdavky na označenie PR Brezové podľa zákona a vyhlášky Ministerstva životného prostredia Slovenskej republiky č. 170/2021 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov, ktorá nadobudla účinnosť 1. júna 2021 a na zabezpečenie manažmentových opatrení.

Návrh nariadenia vlády predpokladá pozitívne aj negatívne vplyvy na podnikateľské a na sociálne prostredie, je bez vplyvov na manželstvo, rodičovstvo a rodinu, informatizáciu spoločnosti a služby verejnej správy pre občana. Bude mať pozitívny vplyv na životné prostredie.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, zákonmi, ostatnými všeobecne záväznými právnymi predpismi a súčasne je v súlade s právom Európskej únie.

**B. Osobitná časť**

**K § 1 a prílohe č. 1**

Vyhlasuje sa PR Brezové. Súčasťou PR Brezové je územie európskeho významu SKUEV0196 Brezové, ktoré bolo do národného zoznamu území európskeho významu zaradené výnosom MŽP SR č. 3/2004-5.1.

Vymedzuje sa územie PR Brezové prostredníctvom katastrálneho územia a príslušného okresu, ďalej sa uvádza výmera PR Brezové a kde je možné nájsť podklady, v ktorých je zakreslená hranica PR Brezové. Pre potreby praxe budú na Okresnom úrade Poprad uložené grafické podklady, v ktorých je zakreslená hranica PR Brezové. Ďalším zdrojom informácií o PR Brezové a o vymedzení jej hranice je Štátny zoznam osobitne chránených častí prírody a krajiny (ďalej len „štátny zoznam“), do ktorého sa podľa § 51 ods. 4 zákona zapíše PR Brezové po vyhlásení jej ochrany. Štátny zoznam, ako aj výpisy z neho, sú verejnosti prístupné a sú uložené na príslušných orgánoch ochrany prírody. Zdrojom informácií je aj kataster nehnuteľností, keďže chránené územie je predmetom evidencie katastra nehnuteľností. Podľa § 51 ods. 5 zákona okresný úrad na základe podkladov predložených Ministerstvom životného prostredia Slovenskej republiky vyznačí chránené územie v katastri nehnuteľností po jeho zápise do štátneho zoznamu. V katastri nehnuteľností bude územie PR Brezové evidované jednak v súbore geodetických informácií (zobrazením hranice, pričom platí, že vyznačením hranice sa nevytvára nová parcela), ako aj v súbore popisných informácií (kódom druhu chránenej nehnuteľnosti „104 Prírodná rezervácia“). Spôsob vymedzenia hranice PR Brezové v prílohe tvorí popisná časť, zoznam parciel a mapa PR Brezové. Ciele starostlivosti o PR Brezové, opatrenia na ich dosiahnutie a zásady využívania územia upraví program starostlivosti o PR Brezové. Ochranné pásmo PR Brezové je ustanovené v § 17 ods. 7 zákona.

V súlade s požiadavkami na obsahové náležitosti všeobecne záväzného právneho predpisu, ktorým sa vyhlasuje územie európskeho významu za osobitne chránené územie podľa smernice 92/43/EHS v platnom znení, sa v rámci podrobností o územnej ochrane vymedzuje aj názov lokality, teda názov územia európskeho významu, ktoré má byť vyhlásené za chránené územie, všeobecný účel vyhlásenia chráneného územia a uvádza sa údaj o tom, akým spôsobom budú pre toto územie zavádzané a realizované ochranné opatrenia.

**K § 2 a prílohe č. 2**

Upravuje sa účel a predmet ochrany PR Brezové. PR Brezové je navrhovaná z dôvodu ochrany dvoch biotopov európskeho významu Ra 6 Slatiny s vysokým obsahom báz (7230), Lk 5 Vysokobylinné spoločenstvá na vlhkých lúkach (6430), jedného biotopu národného významu Lk 6 Podmáčané lúky horských a podhorských oblastí, biotopov druhu rastliny európskeho významu kosákovec lesklý [*Hamatocaulis vernicosus* (Mitt.)] Hedenäs a biotopov dvoch druhov živočíchov európskeho významu pimprlík mokraďný *(Vertigo=Vertilla angustior)* a pimprlík močiarny (*Vertigo geyeri*).

**K § 3**

Na celom území navrhovanej PR Brezové platí štvrtý stupeň ochrany podľa § 15 zákona.

**K § 4**

Dátum účinnosti návrhu nariadenia vlády je vzhľadom na predpokladanú dĺžku legislatívneho procesu a potrebnú legisvakačnú lehotu navrhnutý na 1. august 2021.